
Ivóvízhálózatok szivárgás-csökkentő topológia optimalizációja, szivárgási paraméter kalibrációja

Majdnem minden régióban találhatóak olyan hálózatok ahol a kitermelt víz jelentős hányada a talajba visszaszivárog és szennyeződik. Ennek számos oka van, de a legmeghatározóbb az urbanizáció miatt az egykor korszerű és jól működő hálózatok darabos fejlesztése és újabb területek hozzácsatolása. A gyors fejlődés miatt napjaink hálózataiban a legújabb technológia a százötven évvel ezelőtti gömbgrafitos öntöttvas vezetékekkel találkozik. Az így kialakult összetett, bonyolult struktúrák folyamatos állapotelemzése szinte lehetetlen feladat, minden hálózaton találhatóak kisebb vagy nagyobb folyamatos szivárgások.
Munkánk során azt vizsgáljuk, hogy milyen strukturális módosítás végrehajtásával tudjuk e folyamatos veszteséget minimalizálni. A legtöbb szivárgási forma a nyomás függvénye, ezért a topológia optimalizáció eszközét a nyomáscsökkentő szelepek hálózatba helyezése jelenti. Az opti-malizáció pedig ezen szelepek optimális bekötési helyének, beállításának és számának megha-tározására irányul.
A munka során a hálózatok lemodellezésével és egy úgynevezett szivárgási konstans kalibrációjával egy numerikus modellt építünk fel, ami alapja lesz a további optimalizációnak. A modellek valós hálózatokat képeznek le, amelyeknek nagyobb része nagy kiterjedésű, ezért a vízveszteség hatékony csökkentéséhez zónákra bontottuk azokat. A zónákat nyomáscsökkentő szelepek alkalmazásával elkülönítettük, így létrehozva kisebb, nyomáscsökkentett részeket. Ezekben az optimalizálandó tényező a fogyasztói víznyomás, ugyanis a lakossági fogyasztók „kiesése” nem engedhető meg. Ezzel a szelepk beállításait változtattuk, így elérve a szivárgáscsökkenést kieső fogyasztók nélkül. A vizsgálatot több valódi ivóvízhálózaton folytattuk le, különböző maximális nyomáscsökkentő szelep-szám mellett.



